title: 2007/48/ЕОРешение на Европейската централна банка от 30 декември 2006 година относно внасянето на капитал, прехвърлянето на чуждестранни резервни активи и вноската за резервите и провизиите на Европейската централна банка от страна на Banka Slovenije (ЕЦБ/2006/30)

text:
               31.1.2007

               BG

               Официален вестник на Европейския съюз

               L 24/17

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 30 декември 2006 година
   относно внасянето на капитал, прехвърлянето на чуждестранни резервни активи и вноската за резервите и провизиите на Европейската централна банка от страна на Banka Slovenije
   (ЕЦБ/2006/30)
   (2007/48/ЕО)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид устава на Европейската система на централните банки и на Европейската централна банка, и по-специално членове 30.1, 30.3, 49.1 и 49.2 от него,
   като има предвид, че:

               (1)

               Съгласно Решение 2006/495/ЕО на Съвета от 11 юли 2006 г., в съответствие с член 122, параграф 2 от Договора, относно приемането на единната валута от Словения на 1 януари 2007 г. (1) Словения изпълнява необходимите условия за приемане на еурото и дерогацията в нейна полза по член 4 от Акта за присъединяване (2) се отменя от 1 януари 2007 г.

               (2)

               Съгласно член 49.1 от устава националната централна банка (НЦБ) на държава-членка, чиято дерогация е била отменена, следва да внесе записания от нея дял от капитала на Европейската централна банка (ЕЦБ) по същия начин, както и НЦБ на другите участващи държави-членки. НЦБ на понастоящем участващите държави-членки са внесли изцяло своите вноски в капитала на ЕЦБ (3). Теглото на Banka Slovenije в капиталовия алгоритъм на ЕЦБ е 0,3194 % съгласно член 2 от Решение ЕЦБ/2006/21 от 15 декември 2006 г. относно процентното участие на националните централни банки в алгоритъма за записване на капитала на Европейската централна банка (4). Banka Slovenije вече е внесла своя дял в капитала на ЕЦБ съгласно член 1 от Решение ЕЦБ/2004/10 от 23 април 2004 г. относно мерките, необходими за внасяне на капитала на Европейската централна банка от неучастващите национални централни банки (5). Поради това сумата, която остава да се плати, е 17 096 556,47 EUR – сума, която се получава от умножаването на записания капитал на ЕЦБ (5 760 652 402,58 EUR) по теглото на Banka Slovenije в капиталовия алгоритъм (0,3194 %), като се приспадне вече внесената част от вноската и, същевременно имайки предвид разширяването на капиталовия алгоритъм на ЕЦБ в резултат на присъединяването на Българската народна банка и Banca Naţională a României към ЕСЦБ.

               (3)

               В член 49.1 във връзка с член 30.1 от устава се урежда задължението на НЦБ на държавата-членка, чиято дерогация е била отменена, да прехвърли на ЕЦБ чуждестранни резервни активи. Съгласно член 49.1. от устава подлежащата на превод сума се определя, като се умножи стойността в еуро според приложимите към момента обменни курсове на чуждестранните резервни активи, които вече са били прехвърлени в съответствие с член 30.1 от устава, по съотношението между броя на дяловете, записани от съответната НЦБ, и броя на дяловете, които вече са били внесени от НЦБ на другите участващи държави-членки. При определянето на „чуждестранни резервни активи, които вече са били прехвърлени“ се вземат предвид корекцията на алгоритъма за записване на капитала на ЕЦБ на 1 януари 2004 г. (6) съгласно член 29.3 от устава, разширяването на алгоритъма за записване на капитала на ЕЦБ на 1 май 2004 г. (7) съгласно член 49.3 от устава и разширяването на алгоритъма за записване на капитала на ЕЦБ на 1 януари 2007 г. съгласно член 49.3 от устава (8). В резултат на това съгласно Решение ЕЦБ/2006/24 от 15 декември 2006 г. относно мерките, необходими за вноската в акумулираната стойност на собствения капитал на Европейската централна банка и за коригиране на вземанията на националните централни банки, съответстващи на прехвърлените чуждестранни резервни активи (9), равностойността в еуро на вече прехвърлените на ЕЦБ чуждестранни резервни активи съгласно член 30.1 от устава е 41 514 271 945,60 EUR.

               (4)

               Подлежащите на прехвърляне от Banka Slovenije чуждестранни резервни активи следва да бъдат деноминирани в щатски долари или в злато.

               (5)

               Съгласно член 30.3 от устава ЕЦБ записва в полза на всяка НЦБ на участваща държава-членка вземане, равностойно на прехвърлените от нея чуждестранни резервни активи. По отношение на деноминацията и олихвяването на вземането на Banka Slovenije следва да се прилагат разпоредбите относно деноминацията и олихвяването на вземанията, които вече са били записани от ЕЦБ в полза на понастоящем участващите държави-членки (10).

               (6)

               Съгласно член 49.2 от устава НЦБ на държава-членка, чиято дерогация е била отменена, внася средства за резервите на ЕЦБ, за провизиите, еквивалентни на резерви, както и за сумата към резервите и провизиите, в съответствие с баланса на отчета за приходите и разходите към 31 декември на годината, предхождаща отмяната на дерогацията. Размерът на вноската се определя в съответствие с член 49.2 от устава.

               (7)

               В съответствие с член 3.5 от процедурния правилник на Европейската централна банка управителят на Banka Slovenije беше поканен да участва в заседанието на Управителния съвет, на което беше прието настоящото решение,

         РЕШИ:
   Член 1
   Определения
   По смисъла на настоящото решение:

               —

               „участваща държава-членка“ означава държава-членка, приела еурото;

               —

               „парични наличности“ означава законната валута на Съединените американски щати (щатски долари);

               —

               „злато“ означава тройунции чисто злато във формата на кюлчета с валиден лондонски стандарт, както е определен от London Bullion Market Association;

               —

               „чуждестранни резервни активи“ означава злато или парични наличности.

         Член 2
   Внасяне на капитал
   1.   С действие от 1 януари 2007 г. Banka Slovenije изплаща оставащата част от вноската и в капитала на ЕЦБ, която възлиза на 17 096 556,47 EUR.
   2.   На 2 януари 2007 г. Banka Slovenije плаща тази сума на ЕЦБ посредством превод чрез Трансевропейската автоматизирана система за брутен сетълмент на експресни преводи в реално време (TARGET).
   3.   На 2 януари 2007 г. Banka Slovenije плаща на ЕЦБ, посредством отделен превод чрез TARGET, начислената лихва за периода от 1 януари 2007 г. до 2 януари 2007 г. за сумата, дължима на ЕЦБ по параграф 2.
   4.   Всяка лихва, начислена по параграф 3, се изчислява на дневна база, като се използва лихвената конвенция „реален брой изминали дни върху 360“ по лихвен процент, равен на пределния лихвен процент, използван от Европейската система на централните банки (ЕСЦБ) в последната и основна рефинансираща операция.
   Член 3
   Прехвърляне на чуждестранни резервни активи
   1.   В съответствие с настоящия член и свързаната с него уредба Banka Slovenije прехвърля на ЕЦБ с действие от 1 януари 2007 г. деноминирани в щатски долари и злато чуждестранни резервни активи на стойност 191 641 809,33 EUR, както следва:

               Щатски долари – равностойност в еуро

               Злато – равностойност в еуро

               Обща сума – равностойност в еуро

               162 895 537,93

               28 746 271,40

               191 641 809,33

         2.   Равностойността в еуро на чуждестранните резервни активи, подлежащи на прехвърляне от Banka Slovenije съгласно параграф 1, се изчисляват въз основа на обмените курсове между еурото и щатския долар, установени в рамките на 24-часовата писмена консултативна процедура от 29 декември 2006 г. между централните банки, участващи в процедурата, и по отношение на златото, въз основа на цената в щатски долари на тройунция чисто злато, установена по фиксинга на златото в Лондон в 10,30 ч. лондонско време на 29 декември 2006 г.
   3.   ЕЦБ потвърждава пред Banka Slovenije във възможно най-кратък срок сумите, изчислени в съответствие с параграф 2.
   4.   Banka Slovenije превежда на ЕЦБ паричните наличности по определени от ЕЦБ сметки. Датата на плащане за подлежащите на превод парични наличности е 2 януари 2007 г. Banka Slovenije дава на ЕЦБ указания за превода на паричните наличности на датата на плащане.
   5.   Banka Slovenije прехвърля злато на дати, по сметки и на места, определени от ЕЦБ.
   6.   При разлика между посочената в параграф 1 равностойност в еуро на общата сума и посочената в член 4, параграф 1 сума, разликата се плаща в съответствие със Споразумението между Европейската централна банка и Banka Slovenije от 30 декември 2006 г. относно вземането, записано от Европейската централна банка в полза на Banka Slovenije по член 30.3 от устава на Европейската система на централните банки и на Европейската централна банка (11).
   Член 4
   Деноминация, олихвяване и падеж на вземането, равностойно на вноската на Banka Slovenije
   1.   При условията на член 3 относно датите на плащане на прехвърлянията на чуждестранни резервни активи ЕЦБ записва в полза на Banka Slovenije с действие от 1 януари 2007 г. деноминираната в еуро равностойност на общата сума на вноската на Banka Slovenije в чуждестранни резервни активи, която възлиза на 183 995 237,74 EUR.
   2.   Върху записаното от ЕЦБ в полза на Banka Slovenije вземане се дължи лихва. Начислената лихва се изчислява на дневна база, като се използва лихвената конвенция „реален брой изминали дни върху 360“ по лихвен процент, равен на 85 % от пределния лихвен процент, използван от ЕСЦБ в последната и основна рефинансираща операция.
   3.   Вземането се олихвява в края на всяка финансова година. ЕЦБ уведомява Banka Slovenije за натрупаната сума всяко тримесечие.
   4.   Вземането е невъзстановяемо.
   Член 5
   Вноска за резервите и провизиите на ЕЦБ
   1.   С действие от 1 януари 2007 г. и в съответствие с параграфи 5 и 6 и член 3 Banka Slovenije внася средства за резервите на ЕЦБ, за провизиите, еквивалентни на резерви, както и за сумата към резервите и провизиите, в съответствие с баланса на отчета за приходите и разходите към 31 декември 2006 г.
   2.   Подлежащата на внасяне от Banka Slovenije сума се определя в съответствие с член 49.2 от устава. Разпоредбите на член 49.2 относно „броя на дяловете, записани от съответната централна банка“ и „броя на дяловете, които вече са били внесени от останалите централни банки“ се прилагат по отношение на теглата в капиталовия алгоритъм на ЕЦБ съответно на Banka Slovenije и НЦБ на понастоящем участващите държави-членки съгласно Решение ЕЦБ/2006/21.
   3.   За целите на параграф 1 „резервите на ЕЦБ“ и „провизиите, еквивалентни на резерви“ включват, наред с другото, общия резервен фонд на ЕЦБ, салдата по сметки за преоценки и провизиите за валутен риск, лихвен риск и риск от промяна в цената на златото.
   4.   Най-късно на първия работен ден след като управителният съвет одобри годишния отчет на ЕЦБ за 2006 г., ЕЦБ следва да изчисли и потвърди пред Banka Slovenije вноската, която Banka Slovenije внася по параграф 1.
   5.   На втория работен ден след като управителният съвет одобри годишния отчет на ЕЦБ за 2006 г., Banka Slovenije плаща на ЕЦБ, посредством два отделни превода чрез TARGET:

               а)

               сумата, дължима на ЕЦБ по параграф 4; и

               б)

               начислената от 1 януари 2007 г. до тази дата лихва върху сумата, дължима на ЕЦБ по параграф 4.

         6.   Всяка лихва, начислена по параграф 5, буква б), се изчислява на дневна база, като се използва лихвената конвенция „реален брой изминали дни върху 360“ по лихвен процент, равен на пределния лихвен процент, използван от ЕСЦБ в последната и основна рефинансираща операция.
   Член 6
   Заключителна разпоредба
   Настоящото решение влиза в сила на 1 януари 2007 г.

      Съставено във Франкфурт на Майн на 30 декември 2006 година.

            Председател на ЕЦБ

         Jean-Claude TRICHET

      (1)  ОВ L 195, 15.7.2006 г., стр. 25.

      (2)  Акт относно условията за присъединяване към Европейския съюз на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република и промените в учредителните договори на Европейския съюз (ОВ L 236, 23.9.2003 г., стр. 33).

      (3)  Решение ЕЦБ/2004/6 (OB L 205, 9.6.2004 г., стр. 7).

      (4)  Виж стр. 1 от настоящия брой на Официален вестник.

      (5)  OB L 205, 9.6.2004 г., стр. 19.

      (6)  Решение ЕЦБ/2003/17 (ОВ L 9, 15.1.2004 г., стр. 27).

      (7)  Решение ЕЦБ/2004/5 (ОВ L 205, 9.6.2004 г., стр. 5).

      (8)  Все още непубликувано в Официален вестник.

      (9)  Виж стр. 9 от настоящия брой на Официален вестник.

      (10)  Насоки ЕЦБ/2000/15 (ОВ L 336, 30.12.2000 г., стр. 114).

      (11)  Все още непубликувано в Официален вестник.


title: Решение на Съвета от 31 март 2011 година за подписването от името на Съюза и за временното прилагане на Меморандум за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество

text:
               9.9.2011

               BG

               Официален вестник на Европейския съюз

               L 232/1

         РЕШЕНИЕ НА СЪВЕТА
   от 31 март 2011 година
   за подписването от името на Съюза и за временното прилагане на Меморандум за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество
   (2011/530/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 и член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Комисията е договорила Меморандум за сътрудничество с Международната организация за гражданско въздухоплаване за осигуряване на рамка за засилено сътрудничество („меморандум за сътрудничество“) в съответствие с мандата, приет от Съвета на 17 декември 2009 г. за упълномощаване на Комисията да започне преговори.

               (2)

               Меморандумът за сътрудничество беше парафиран от двете страни на 27 септември 2010 г. по време на 37-ото събрание на Международната организация за гражданско въздухоплаване в Монреал.

               (3)

               Меморандумът за сътрудничество следва да бъде подписан и временно прилаган до приключване на процедурите по сключването му,

         ПРИЕ НАСТОЯЩОТО РЕШЕНИЕ:
   Член 1
   Подписването на Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество („меморандум за сътрудничество“) се одобрява от името на Съюза при условие на сключването на посоченото споразумение.
   Текстът на Меморандума за сътрудничество е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да попдише(ат) Меморандума за сътрудничество от името на Съюза.
   Член 3
   Меморандумът за сътрудничество се прилага временно считано от датата на подписването му до приключването на процедурите по сключването му (1).
   Член 4
   Настоящото решение влиза в сила в деня на приемането му.

      Съставено в Брюксел на 31 март 2011 година.

            За Съвета

            Председател

         VÖLNER P.

      (1)  Датата на подписването на Меморандума за сътрудничество ще бъде публикувана в Официален вестник на Европейския съюз от генералния секретариат на Съвета.
    ---documentbreak---

               9.9.2011

               BG

               Официален вестник на Европейския съюз

               L 232/1

         МЕМОРАНДУМ ЗА СЪТРУДНИЧЕСТВО
   между Европейския съюз и Международната организация за гражданско въздухоплаване за осигуряване на рамка за засилено сътрудничество
   ЕВРОПЕЙСКИЯТ СЪЮЗ („ЕС“),
   и
   МЕЖДУНАРОДНА ОРГАНИЗАЦИЯ НА ГРАЖДАНСКО ВЪЗДУХОПЛАВАНЕ („ИКАО“),
   наричани по-нататък „страните“,
   КАТО ПРИПОМНЯТ Конвенцията за международно гражданско въздухоплаване, подписана в Чикаго на 7 декември 1944 г. (наричана по-нататък „Чикагската конвенция“), и по-специално член 55, буква а) и член 65 от нея,
   КАТО ПРИПОМНЯТ Договора за функционирането на Европейския съюз, и по-специално членове 218 и 220 от него,
   КАТО ИМАТ ПРЕДВИД Резолюция А1-10 на събранието на ИКАО, с която Съветът на ИКАО се оправомощава да постигне необходимите договорености с международни публични организации, чиято дейност засяга международното гражданско въздухоплаване, по-специално по отношение на техническото сътрудничество, обмена на информация и документи, участието в заседания и други подобни дейности, които биха могли да насърчат ефективното сътрудничество,
   КАТО ПРИПОМНЯТ политиката и рамката на ИКАО за сътрудничество по отношение на регионалните органи за гражданско въздухоплаване и регионалните организации, целящи inter alia сключване на споразумения за сътрудничество с подобни органи и организации, съгласно препоръката от симпозиума на ЕС/ИКАО по въпросите на регионалните организации, който се проведе на 10—11 април 2008 г. в Монреал,
   КАТО ИМАТ ПРЕДВИД, че повечето от стандартите на ИКАО в областта на безопасността и сигурността на въздухоплаването, управлението на въздушното движение и опазването на околната среда са разгледани в съответното законодателство на ЕС,
   КАТО ИМАТ ПРЕДВИД Меморандума за сътрудничество между Европейската агенция за авиационна безопасност (EASA) и Международната организация за гражданско въздухоплаване (ИКАО) по отношение на одита на надзора над безопасността и свързаните с това въпроси, подписан на 21 март 2006 г. в Монреал,
   КАТО ИМАТ ПРЕДВИД Меморандума за сътрудничество между Европейската общност и Международната организация за гражданско въздухоплаване по отношение на одита/инспекциите на сигурността и свързаните с това въпроси, подписан на 17 септември 2008 г. в Монреал,
   КАТО ИМАТ ПРЕДВИД, че на 29 април 2003 г. Европейската общност и Организацията на обединените нации подписаха ново Рамково финансово и административно споразумение, към което ИКАО се присъедини чрез споразумение с Европейската общност, подписано на 7 декември 2004 г.,
   КАТО ИМАТ ПРЕДВИД, че настоящият меморандум за сътрудничество не замества, нито засяга други форми на сътрудничество между страните, доколкото те са още в сила,
   КАТО ВЗЕМАТ ПРЕДВИД Резолюция А36-2 на събранието на ИКАО, с която inter alia се признава, че изграждането на регионални и подрегионални системи за надзор над безопасността, в т. ч. регионални организации за надзор над безопасността, притежава голям потенциал да помогне на държавите да спазват своите задължения съгласно Чикагската конвенция чрез икономии от мащаба и по-широка хармонизация, която също така изисква от генералния секретар да продължи да насърчава координацията и сътрудничеството между Всеобщата програма за одит на надзора над безопасността (USOAP) и програмите за одит на други организации, свързани с безопасността на въздухоплаването, като освен това дава насоки на Съвета да популяризира концепцията за регионални и подрегионални системи за надзор над безопасността, в т. ч. регионални организации за надзор над безопасността,
   КАТО ИМАТ ПРЕДВИД, че страните споделят обща визия за постигане на най-висока степен на еднаквост на европейските оперативни разпоредби, изисквания и процедури с оглед спазване на стандартите на ИКАО, съдържащи се в приложенията към Чикагската конвенция, в името на безопасността и сигурността на въздухоплаването, управлението на въздушното движение и опазването на околната среда,
   КАТО ИМАТ ПРЕДВИД, че всяка страна има важна роля за постигането на посочената цел,
   КАТО ИМАТ ПРЕДВИД, че страните желаят да поемат ангажимент и да комуникират помежду си по въпросите на регионалното сътрудничество,
   КАТО ИМАТ ПРЕДВИД, че ЕС прие общи правила в областта на безопасността и сигурността на въздухоплаването, а Европейската агенция за авиационна безопасност (EASA) и Европейската комисия провеждат инспекции в държавите-членки на ЕС с цел мониторинг на прилагането на посочените правила,
   КАТО ОТЧИТАТ, че в ЕС Европейската комисия притежава изпълнителни правомощия за гарантиране на прилагането на законодателството на ЕС в областта на безопасността и сигурността на въздухоплаването, управлението на въздушното движение и опазването на околната среда,
   КАТО ОТЧИТАТ, че главните цели на програмите на ИКАО за одит и на програмите на ЕС за инспекции са повишаване на безопасността и сигурността на въздухоплаването посредством оценка на изпълнението на съответните стандарти, установяване на недостатъци, ако има такива, както и на преодоляването им в ЕС, където е необходимо,
   КАТО ИМАТ ПРЕДВИД, че ЕС откри бюро в Монреал с оглед подпомагане задълбочаването на отношенията и сътрудничеството между ЕС и ИКАО и повишаване на участието и приноса на ЕС в дейностите на ИКАО в нейното седалище,
   КАТО ИМАТ ПРЕДВИД, без да се засягат правата или задълженията на държавите-членки на ЕС съгласно Чикагската конвенция или отношенията между държавите-членки на ЕС и ИКАО, които произтичат от тяхното членство в ИКАО, че е желателно да се изгради взаимно сътрудничество между ЕС и ИКАО в областта на безопасността и сигурността на въздухоплаването, управлението на въздушното движение и опазването на околната среда, по начин, който да гарантира по-добро хармонизиране на стандартите и по-тясна координация на съответните дейности, както и с оглед постигане на по-ефективно използване на ограничените ресурси и избягване на дублирането на усилия, като същевременно се запази интегритетът на двете страни,
   КАТО ИМАТ ПРЕДВИД, че страните признават необходимостта от защита на получената от другата страна класифицирана информация в степента, изисквана съгласно техните съответни правила,
   СЕ СПОРАЗУМЯХА ЗА СЛЕДНОТО:
   1.   Общи разпоредби
   С подписването на настоящия меморандум за сътрудничество (МзС) страните се споразумяват да укрепват своите взаимоотношения и да изграждат по-тясно сътрудничество в областта на безопасността и сигурността на въздухоплаването, управлението на въздушното движение и опазването на околната среда и в съответствие с установените процедури да улеснят своето участие като наблюдатели в дейности и в заседания в полза на международното гражданско въздухоплаване.
   Настоящият МзС не засяга правата или задълженията на държавите-членки на ЕС съгласно Чикагската конвенция или отношенията между ИКАО и държавите-членки на ЕС, произтичащи от членството на държавите-членки в ИКАО.
   Настоящият МзС не обхваща или разширява процеса на вземане на решения в ИКАО или ЕС, в т. ч. относно стандартизацията или въпроси, свързани с определянето на правила, а установява регулаторно сътрудничество за подготвителните етапи на посочените дейности.
   Бюрото на Европейския съюз в Монреал, което представлява ЕС в седалището на ИКАО, улеснява взаимоотношенията между ЕС и ИКАО и служи на ИКАО като основно звено за контакт с ЕС по всички въпроси, свързани с изпълнението на настоящия МзС.
   2.   Цели

               2.1.

               Настоящият МзС:

                           а)

                           установява рамка за задълбочаване на отношенията между страните;

                           б)

                           укрепва сътрудничеството между страните;

                           в)

                           определя области за взаимно сътрудничество между страните; и

                           г)

                           определя условията и механизмите за осъществяване на сътрудничеството между страните.

         3.   Обхват

               3.1.

               Настоящият МзС определя сътрудничеството между страните в следните области:

                           а)

                           безопасност на въздухоплаването;

                           б)

                           сигурност на въздухоплаването;

                           в)

                           управление на въздушното движение; и

                           г)

                           опазване на околната среда.

               3.2.

               Всяка от областите, посочени в параграф 3.1 от настоящия член, е предмет на отделни приложения към МзС.

               3.3.

               Страните може да установят работни договорености, като посочат взаимно договорените механизми и процедури, необходими за ефективното изпълнение на дейностите за сътрудничество, предвидени в приложенията към настоящия МзС.

               3.4.

               Приложенията, приети съгласно настоящия МзС, представляват неразделна част от него.

         4.   Форми на сътрудничество

               4.1.

               Страните:

                           а)

                           определят механизми за консултиране, координация, сътрудничество и обмен на информация;

                           б)

                           улесняват хармонизирането на изискванията за ефективност и оперативната съвместимост на новите технологии и системи;

                           в)

                           координират съответните програми за одит и инспекции, както и резултатите и техническото подпомагане с оглед постигане на по-ефективно използване на ограничените ресурси и избягване на дублирането на усилия;

                           г)

                           обменят информация относно спазването на стандартите на ИКАО;

                           д)

                           установяват договорености ЕС да предлага експертни познания и ресурси на ИКАО, включително под формата на командироване на експерти под изключителното правомощие на генералния секретар, техническо подпомагане и специализирано обучение, където е уместно;

                           е)

                           позволяват участие на едната страна в дейностите на другата страна, които са свързани с програмите за одит и инспекции и програмите за обучение, ако е уместно, докато наблюдатели от ЕС могат да присъстват на мисии на ИКАО за провеждане на одит в държави от ЕС само със съгласието на последните, експертите от ЕС, участващи в одити, провеждани от ИКАО, в качеството си на командировани като одитори на ИКАО, третират цялата информация, свързана с одиторската мисия, като строго поверителна в съответствие с приложимите правила на ИКАО; и

                           ж)

                           без да се засягат задълженията на двете страни за неразгласяване и при условие че се прилагат съответните правила за поверителност, както е предвидено в член 6, страните обменят електронна информация, данни и официални публикации и си предоставят взаимно достъп до бази данни, като подобряват връзките между тях с цел взаимно да си допълват съществуващите бази данни.

         5.   Дейности за сътрудничество

               5.1.

               Страните се споразумяват, както е предвидено в приложенията към настоящия МзС, да извършват съвместно следните дейности за сътрудничество. Страните:

                           5.1.1.

                           Установяват механизми за консултиране, сътрудничество и обмен на информация, в т. ч.:

                                       а)

                                       определят и прилагат съвместни механизми за редовен диалог, консултиране и обмен на информация;

                                       б)

                                       гарантират, че всяка страна се информира своевременно относно решения, дейности, инициативи, заседания и мероприятия, имащи отношение към настоящия МзС, в областта на безопасността и сигурността на въздухоплаването, управлението на въздушното движение и опазването на околната среда, и получава съответната документация. Ако е уместно, може да се провеждат кратки срещи с информационна цел;

                                       в)

                                       предоставят безплатен достъп до всички официални документи и публикации;

                                       г)

                                       предоставят базите данни и информацията от уебсайтовете на разположение на другата страна; и

                                       д)

                                       гарантират, че ЕС получава и има електронен достъп до всички писма от ICAO към държавите, чието съдържание има отношение към обхвата на настоящия МзС и неговите приложения.

                           5.1.2.

                           Изграждат рамки за сътрудничество за по-добра координация на програмите за одит и инспекции с оглед постигане на по-ефективно използване на ограничените ресурси и избягване на дублирането на усилия.

                           5.1.3.

                           Определят съвместни механизми за тясно сътрудничество при планирането на програмите и техническото подпомагане.

                           5.1.4.

                           Сътрудничат си за насърчаване на глобалната оперативна съвместимост на новите технологии и системи и създават съвместни механизми за укрепване на сътрудничеството по отношение на използването на новите технологии.

                           5.1.5.

                           Осигуряват своевременна взаимна консултация с оглед постигане на подобрена координация и съгласуване между разпоредбите, политиките, подходите и стандартите и препоръчителните практики (SARP) на ИКАО.

                           5.1.6.

                           Установяват работни договорености за улесняване на обмена на експертни познания и ресурси, както следва:

                                       а)

                                       ИКАО предоставя на ЕС експертни познания и становища относно най-добрите практики за прилагане на SARP;

                                       б)

                                       ЕС предоставя на ИКАО експертни познания, включително под формата на командироване на експерти в секретариата на ИКАО;

                                       в)

                                       ЕС се стреми да предостави на ИКАО финансови ресурси за покриване на разходите във връзка с прилагането на настоящия МзС, включително административните разходи, снабдяване с документация и публикации и свързаните с това услуги, използване на помещения в седалището на ИКАО, както и разходи за информационни технологии;

                                       г)

                                       ЕС се стреми да предостави на ИКАО финансови ресурси в подкрепа на програмите на ИКАО за техническо сътрудничество и за други дейности на ИКАО, които трябва да бъдат определени в рамките на Съвместния комитет, в съответствие с Рамковото финансово и административно споразумение; и

                                       д)

                                       всички нови рамки и условия за командироване на експерти, както и за финансовите ресурси за ИКАО в рамките на настоящия МзС се определят чрез работни договорености за тази цел, договорени в Съвместния комитет. Въпросните работни договорености включват възможността ЕС да поиска от ИКАО финансова информация във връзка с посочените ресурси.

                           5.1.7.

                           Информират се взаимно за всички важни програми за обучение и улесняват участието на другата страна, ако е уместно.

                           5.1.8.

                           Организират съвместно съответни мероприятия и ги координират, ако е уместно.

         6.   Поверителност

               6.1.

               Всяка страна предприема всички разумни предпазни мерки, необходими за защита от неправомерно разгласяване на информацията, получена по силата на настоящия МзС и приложенията към него. Една от страните може, след предоставяне на информация на другата страна, да определи каква част от тази информация счита, че не трябва да бъде разгласявана.

               6.2.

               Страните се споразумяват да гарантират защитата на класифицирана информация, получена от другата страна при прилагане на настоящия МзС и приложенията към него, до степента, изисквана съгласно техните съответни правила, разпоредби и законодателство.

               6.3.

               По-специално, като се спазват техните съответни правила, разпоредби и законодателство, страните не могат да разгласяват информация, получена от другата страна съгласно настоящия МзС и приложенията към него, която се счита за защитена. Такава информация се обозначава по подходящ начин в съответствие с техните съответни правила.

               6.4.

               Страните определят работни договорености за допълнителни процедури за защита на класифицираната информация, предоставена съгласно настоящия МзС и неговите приложения, според изискванията. Тези процедури включват възможността всяка от страните да провери какви мерки за защита са въведени от другата страна.

         7.   Съвместен комитет на страните

               7.1.

               Учредява се Съвместен комитет, който се състои от представители на всяка от страните. Съвместният комитет се председателства съвместно от един представител на всяка от страните. Съвместният комитет отговаря за ефективното действие на приложенията към настоящия МзС, в т. ч. приемането на приложенията.

               7.2.

               Заседанията на Съвместния комитет се свикват най-малко веднъж годишно за разглеждане изпълнението на приложенията към настоящия МзС и се организират по ефективен по отношение на разходите начин. Всяка от страните може да поиска свикване на заседание по всяко време.

               7.3.

               Съвместният комитет може да разглежда всеки въпрос, свързан с действието и изпълнението на приложенията към настоящия МзС. По-специално той отговаря за:

                           а)

                           разрешаване на всеки въпрос, свързан с прилагането и изпълнението на приложенията към настоящия МзС;

                           б)

                           разглеждане на начини за подобряване на действието на приложенията към настоящия МзС, както и при необходимост даване на съответните препоръки на страните за тяхното изменение;

                           в)

                           приемане на приложения към настоящия МзС и на работни договорености в рамките на приложенията или на техните изменения;

                           г)

                           разглеждане на финансови въпроси и въпроси, свързани с ресурсите, във връзка с изпълнението на МзС и неговите приложения; и

                           д)

                           разрешаване на разногласия или спорове по отношение на тълкуването или прилагането на МзС и неговите приложения.

               7.4.

               Дейността на Съвместния комитет се основава на споразумението между председателите на всяка от страните.

         8.   Уреждане на спорове

               8.1.

               Всяка от страните може да поиска провеждане на консултации с другата страна по всякакви въпроси, които се отнасят до настоящия МзС. Другата страна трябва да отговори своевременно на такова искане и да пристъпи към консултации по време, договорено между страните, в рамките на 45 дни.

               8.2.

               Страните полагат всички усилия да разрешат разногласията помежду си, възникнали в резултат на тяхното сътрудничество съгласно настоящия МзС, на най-ниското възможно техническо равнище, чрез консултация.

               8.3.

               В случай че дадено разногласие не бъде разрешено, както е предвидено в параграф 8.2 от настоящия член, всяка от страните може да отнесе спора до Съвместния комитет, който извършва консултация по въпроса, съгласно член 7 от настоящия МзС, с цел неговото разрешаване чрез преговори.

               8.4.

               Независимо от параграфи 8.1—8.3 от настоящия член, при разглеждането на спорове, възникнали във връзка с финансовото управление, се прилагат разпоредбите на Рамковото финансово и административно споразумение за разрешаване на спорове.

               8.5.

               Нищо от настоящия МзС не може да се разглежда като отказ от привилегия или имунитет на страните.

         9.   Влизане в сила, изменение и прекратяване

               9.1.

               До влизането му в сила настоящият МзС се прилага временно от датата на подписването му.

               9.2.

               Настоящият МзС влиза в сила, когато страните писмено са се уведомили взаимно за приключването на съответните им вътрешни процедури, необходими за неговото влизане в сила, и остава в сила до прекратяването му.

               9.3.

               Настоящият МзС може да бъде прекратен по всяко време от всяка от страните. Такова прекратяване се извършва с писмено предизвестие до другата страна в шестмесечен срок преди прекратяването, освен ако въпросното предизвестие не бъде оттеглено по взаимно съгласие на страните преди изтичането на този срок.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Per la Unió Europea

         За Международната организация за гражданско въздухоплаване
         Por la Organización Internacional de Aviación Civil
         Za Mezinárodní organizaci pro civilní letectví
         For Organisationen for International Civil Luftfart
         Für die Internationale Zivilluftfahrt-Organisation
         Rahvusvahelise Tsiviillennunduse Organisatsiooni nimel
         Για τη Διεθνή Οργάνωση Πολιτικής Αεροπορίας
         For The International Civil Aviation Organisation
         Pour l’Organisation de l’aviation civile internationale
         Per l’Organizzazione internazionale dell’aviazione civile
         Starptautiskās Civilās aviācijas organizācijas vārdā
         Tarptautinės Civilinės aviacijos organizacijos vardu
         A Nemzetközi Polgári Repülési Szervezet részéről
         Għall-Organizzazzjoni tal-Avjazzjoni Ċivili Internazzjonali
         Voor de Internationale Burgerluchtvaartorganisatie
         W imieniu Organizacji Międzynarodowego Lotnictwa Cywilnego
         Pela Organização da Aviação Civil Internacional
         Pentru Organizația Aviației Civile Internaționale
         Za Medzinárodnú organizáciu civilného letectva
         Za Mednarodno organizacijo civilnega letalstva
         Kansainvälisen siviili-ilmailujärjestön puolesta
         För internationella civila luftfartsorganisationen


title: Решение 2011/781/ОВППС на Съвета от 1 декември 2011 година относно Полицейската мисия на Европейския съюз (ПМЕС) в Босна и Херцеговина (БиХ)

text:
               2.12.2011

               BG

               Официален вестник на Европейския съюз

               L 319/51

         РЕШЕНИЕ 2011/781/ОВППС НА СЪВЕТА
   от 1 декември 2011 година
   относно Полицейската мисия на Европейския съюз (ПМЕС) в Босна и Херцеговина (БиХ)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 8 декември 2009 г. Съветът прие Решение 2009/906/ОВППС (1) относно Полицейската мисия на Европейския съюз (ПМЕС) в Босна и Херцеговина (БиХ). Срокът на действие на посоченото решение изтича на 31 декември 2011 г.

               (2)

               ПМЕС следва да бъде продължена до 30 юни 2012 г.

               (3)

               Структурата на командване и контрол на ПМЕС не следва да засяга договорната отговорност на ръководителя на мисията към Комисията за изпълнение на бюджета на ПМЕС.

               (4)

               Капацитетът за оперативно дежурство следва да се активира за ПМЕС.

               (5)

               ПМЕС ще се провежда в контекста на обстановка, която би могла да се влоши и да препятства осъществяването на външната дейност на Съюза, определена в член 21 от Договора за Европейския съюз (ДЕС),

         ПРИЕ НАСТОЯЩОТО РЕШЕНИЕ:
   Член 1
   Мисия
   1.   Полицейската мисия на Европейския съюз (ПМЕС) в Босна и Херцеговина (БиХ), създадена със Съвместно действие 2002/210/ОВППС (2), се продължава от 1 януари 2012 г. до 30 юни 2012 г.
   2.   ПМЕС се развива в съответствие с мандата на мисията, уреден в член 2, и изпълнява основните задачи, уредени в член 3.
   Член 2
   Мандат на мисията
   В рамките на по-широкия подход, основан на принципите на правовата държава, в Босна и Херцеговина и в региона ПМЕС подкрепя съответните правоприлагащи агенции на Босна и Херцеговина и наказателноправната система в борбата с организираната престъпност и корупцията, като засилва взаимодействието между полицията и прокуратурата и като насърчава регионалното и международното сътрудничество.
   ПМЕС предоставя оперативни съвети на специалния представител на Европейския съюз (СПЕС) в подкрепа на неговата роля. Чрез работата и мрежата си в рамките на страната ПМЕС дава своя принос към общите усилия за осигуряване на пълна информираност на Съюза относно обстановката в Босна и Херцеговина.
   С оглед на приключването на мисията ПМЕС изготвя списък на нерешените основни задачи, който се предава на Службата на СПЕС.
   ПМЕС подкрепя временните складови договорености за целите на Общата политика за сигурност и отбрана (ОПСО) до изготвянето на постоянни такива договорености.
   Член 3
   Основни задачи на мисията
   За да изпълни мисията си, основните задачи на ПМЕС са:

               1.

               да предоставя стратегически съвети на правоприлагащите агенции и политическите органи на Босна и Херцеговина в борбата с организираната престъпност и корупцията;

               2.

               да насърчава и да улеснява както вертикално, така и хоризонтално механизмите за координация и сътрудничество между съответните правоприлагащи агенции, като се отделя специално внимание на държавните агенции;

               3.

               да направи необходимото за успешното предаване на задачите от ПМЕС към Службата на СПЕС;

               4.

               да допринася за координацията на усилията на Съюза и държавите-членки в областта на принципите на правовата държава.

         Член 4
   Структура на мисията
   1.   ПМЕС се състои от следните елементи:

               а)

               генерален щаб в Сараево, съставен от ръководителя на мисията и персонала, предвиден в оперативния план (OPLAN);

               б)

               четири регионални бюра в Сараево, Баня Лука, Мостар и Тузла.

         2.   Тези елементи подлежат на по-нататъшна подробна уредба в OPLAN.
   Член 5
   Командващ гражданските операции
   1.   Директорът на способностите за планиране и провеждане на граждански операции е командващ гражданските операции за ПМЕС.
   2.   Командващият гражданските операции осъществява командването и контрола на ПМЕС на стратегическо равнище под политическия контрол и стратегическото ръководство на Комитета по политика и сигурност (КПС) и под общото ръководство на върховния представител на Съюза по въпросите на външните работи и политиката на сигурност (ВП).
   3.   Командващият гражданските операции осигурява правилното и ефективно изпълнение на решенията на Съвета, както и на решенията на КПС, включително като дава необходимите инструкции на стратегическо равнище на ръководителя на мисията и като му предоставя съвети и техническа подкрепа.
   4.   Целият командирован персонал остава под пълното командване на националните органи на командироващата държава или съответната институция на Съюза. Националните органи прехвърлят оперативния контрол над техния персонал, екипи и звена на командващия гражданските операции.
   5.   Командващият гражданските операции носи обща отговорност за обезпечаване на правилното изпълнение на задължението на Съюза за полагане на грижа.
   6.   Командващият гражданските операции и СПЕС се консултират взаимно, когато е необходимо.
   Член 6
   Ръководител на мисията
   1.   Ръководителят на мисията поема отговорност за и упражнява командването и контрола на ПМЕС на ниво театър на операциите.
   2.   Ръководителят на мисията извършва възложеното му от командващия гражданските операции командване и контрол над персонала, екипите и звената от участващите в мисията държави, като заедно с това носи административна и логистична отговорност, включително по отношение на предоставените на разположение на ПМЕС активи, ресурси и информация.
   3.   Ръководителят на мисията дава инструкции на целия персонал на ПМЕС с оглед ефективното провеждане на ПМЕС на театъра на операциите, като осигурява нейната координация и ежедневно ръководство и като изпълнява инструкциите на стратегическо равнище на командващия гражданските операции.
   4.   Ръководителят на мисията отговаря за изпълнението на бюджета на ПМЕС. За тази цел ръководителят на мисията подписва договор с Комисията.
   5.   Ръководителят на мисията отговаря за дисциплинарния контрол над персонала. Дисциплинарните мерки по отношение на командирования персонал се налагат от съответния национален орган или орган на Съюза.
   6.   Ръководителят на мисията представлява ПМЕС в зоната на операциите и осигурява необходимата ѝ публичност.
   7.   Ръководителят на мисията осъществява координация, когато е уместно, с други участници от Съюза на място. Без да се засяга командната верига, ръководителят на мисията получава политически указания на местно равнище от СПЕС.
   Член 7
   Персонал на ПМЕС
   1.   Броят и правомощията на персонала на ПМЕС са в съответствие с мандата на мисията, уреден в член 2, основните задачи на мисията, уредени в член 3, и със структурата, предвидена в член 4.
   2.   ПМЕС се състои основно от персонал, командирован от държавите-членки или от институциите на Съюза. Всяка държава-членка или институция на Съюза поема разходите, свързани с командирования от нея персонал, включително пътните разноски до и от мястото на разполагане, заплати, медицински осигуровки и надбавки, различни от приложимите дневни такива, както и надбавки за работа при трудни условия и риск.
   3.   ПМЕС може също да назначава, според необходимото, международен граждански персонал и местен персонал на договорна основа, ако необходимите функции не са осигурени от персонала, командирован от държавите-членки. По изключение, в надлежно обосновани случаи, когато не са налице квалифицирани кандидати от държавите-членки, граждани на участващите трети държави могат да бъдат наемани на работа на договорна основа, по целесъобразност.
   4.   Целият персонал съблюдава специфичните за мисията минимални оперативни стандарти за сигурност и плана за сигурност на мисията, подкрепящ политиката на Съюза за сигурност на мястото на операциите. По отношение на защитата на класифицирана информация на ЕС, поверена на персонала с оглед на задълженията му, целият персонал спазва принципите и минималните стандарти за сигурност, установени с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (3).
   Член 8
   Статут на мисията и персонала на ПМЕС
   1.   Приемат се необходимите разпоредби за продължаването на срока на Споразумението, сключено между Съюза и Босна и Херцеговина на 4 октомври 2002 г. относно дейностите на ПМЕС в Босна и Херцеговина, за срока на ПМЕС.
   2.   Държавата или институцията на Съюза, командировала член на персонала, носи отговорност за всички претенции, свързани с командироването, от или засягащи съответния член на персонала. Въпросната държава или институция на Съюза отговаря за предприемането на действия срещу командирования служител.
   3.   Условията на наемане на работа, както и правата и задълженията на международния и местния граждански персонал се определят в договорите, сключени между ръководителя на мисията и съответния член на персонала.
   Член 9
   Командна верига
   1.   ПМЕС има единна командна верига като операция по управление на криза.
   2.   КПС осъществява политическия контрол и стратегическото управление на ПМЕС под ръководството на Съвета и на ВП.
   3.   Командващият гражданските операции, под политическия контрол и стратегическото ръководство на КПС и общото ръководство на ВП, е командващ ПМЕС на стратегическо равнище и като такъв дава инструкции на ръководителя на мисията и му предоставя съвети и техническа подкрепа.
   4.   Командващият гражданските операции докладва на Съвета чрез ВП.
   5.   Ръководителят на мисията осъществява командването и контрола на ПМЕС на ниво театър на операциите и отговаря пряко пред командващия гражданските операции.
   Член 10
   Политически контрол и стратегическо управление
   1.   КПС осъществява политическия контрол и стратегическото управление на ПМЕС под ръководството на Съвета и на ВП. Съветът оправомощава КПС да взема необходимите за тази цел решения съгласно член 38, трета алинея от ДЕС. Това оправомощаване включва правомощия да назначава ръководител на мисията по предложение на ВП и да изменя оперативната концепция (CONOPS) и OPLAN. Съветът запазва правомощията си по отношение на вземането на решения относно целите на ПМЕС и прекратяването ѝ.
   2.   КПС докладва редовно на Съвета.
   3.   В зависимост от необходимостта КПС получава редовно доклади от командващия гражданските операции и от ръководителя на мисията по въпроси от техните области на отговорност.
   Член 11
   Участие на трети държави
   1.   Без да се засягат независимостта на Съюза при вземане на решения и неговата единна институционална рамка, трети държави могат да бъдат поканени да участват в ПМЕС, при условие че поемат разходите за командирования от тях персонал, включително заплатите, застраховката срещу всякакъв риск, дневните надбавки и пътните разноски до и от Босна и Херцеговина, както и при условие че участват в покриване на текущите разходи на ПМЕС, по целесъобразност.
   2.   Третите държави, участващи в ПМЕС, имат същите права и задължения по отношение на ежедневното управление на ПМЕС като държавите-членки.
   3.   Съветът оправомощава КПС да взема съответните решения относно приемането на предложените вноски и за създаване на Комитет на участващите държави.
   4.   Подробните договорености за участието на трети държави се установяват в споразумения, които се сключват съгласно член 37 ДЕС и в съответствие с член 218 от Договора за функционирането на Европейския съюз. ВП може да договори такива споразумения. Когато Съюзът и трета държава сключат споразумение, установяващо рамка за участието на тази трета държава в операции на Съюза по управление на кризи, разпоредбите на това споразумение се прилагат в контекста на ПМЕС.
   Член 12
   Финансови разпоредби
   1.   Референтната сума, предназначена за покриване на разходите на ПМЕС за периода от 1 януари 2012 г. до 30 юни 2012 г., е 5 250 000 EUR.
   2.   Всички разходи се управляват в съответствие с правилата и процедурите, приложими за общия бюджет на Съюза. В съответствие с финансовия регламент ръководителят на мисията може да сключи технически договорености с държави-членки, с участващи трети държави и с други международни участници по отношение на снабдяването на ПМЕС с оборудване, услуги и помещения. Ръководителят на мисията отговаря за управлението на съхраняваното на склад използвано оборудване, което може също да се използва, за да се реагира на неотложни изисквания при разполагания в рамките на ЕПСО. Граждани на участващите трети държави и граждани на приемащата държава имат право да участват в търгове за възлагане на договори.
   3.   Ръководителят на мисията се отчита изцяло пред Комисията, която осъществява надзор над дейностите, предприети в рамките на договора му.
   4.   При финансовите договорености се спазват оперативните изисквания на ПМЕС, включително съвместимостта на оборудването и оперативната съвместимост на екипите ѝ.
   5.   Разходите, свързани с ПМЕС, са допустими от 1 януари 2012 г.
   Член 13
   Сигурност
   1.   Командващият гражданските операции ръководи дейността на ръководителя на мисията по планирането на мерките за сигурност и осигурява тяхното правилно и ефективно изпълнение в контекста на ПМЕС, в съответствие с членове 5 и 9, в координация с Дирекцията по сигурността на Европейската служба за външна дейност (ЕСВД).
   2.   Ръководителят на мисията отговаря за сигурността на ПМЕС и осигурява спазването на минималните изисквания за сигурност, приложими към ПМЕС, в съответствие с политиката на Съюза относно сигурността на персонала, разположен извън Съюза за оперативни нужди съгласно дял V ДЕС, и свързаните с него инструменти.
   3.   Ръководителят на мисията се подпомага от старши служител по сигурността на мисията (СССМ), който докладва на ръководителя на мисията и също така поддържа тесни служебни взаимоотношения с Дирекцията по сигурността на ЕСВД.
   4.   Ръководителят на мисията, като се консултира с Дирекцията по сигурността на ЕСВД, назначава местни служители по сигурността в четирите регионални бюра, които под ръководството на СССМ отговарят за ежедневното управление на всички аспекти на сигурността на съответните подразделения на ПМЕС.
   5.   Преди да поеме служебните си задължения, персоналът на ПМЕС преминава задължително обучение по сигурност в съответствие с OPLAN. Той преминава и редовно опреснително обучение на място, организирано от СССМ.
   Член 14
   Координиране
   1.   Без да се засяга веригата на командване, ръководителят на мисията действа в тясно сътрудничество с делегацията на Съюза в Босна и Херцеговина, за да гарантира съгласуваност в действията на Съюза в подкрепа на Босна и Херцеговина.
   2.   Ръководителят на мисията действа в тясна координация с ръководителите на мисии на Съюза в Босна и Херцеговина.
   3.   Ръководителят на мисията си сътрудничи с другите международни участници в държавата, по-специално Организацията за сигурност и сътрудничество в Европа, Съвета на Европа и Международната програма за обучение и помощ в областта на наказателното разследване.
   Член 15
   Предоставяне на класифицирана информация
   1.   ВП се оправомощава да предоставя на третите държави, асоциирани към настоящото решение, ако е уместно и в съответствие с нуждите на ПМЕС, класифицирана информация на ЕС и документи на ЕС до ниво на класификация „RESTREINT UE“, изготвени за целите на ПМЕС, в съответствие с Решение 2011/292/ЕС.
   2.   В случай на точно определена и непосредствена оперативна нужда ВП се оправомощава също така да предоставя на приемащата държава класифицирана информация на ЕС и документи на ЕС до ниво на класификация „RESTREINT UE“, изготвени за целите на ПМЕС, в съответствие с Решение 2011/292/ЕС. Във всички останали случаи такава информация и документи се предоставят на приемащата държава съгласно съответните процедури за сътрудничество на приемащата държава със Съюза.
   3.   ВП се оправомощава да предоставя на третите държави, асоциирани към настоящото решение, некласифицирани документи на ЕС, свързани с разискванията на Съвета относно ПМЕС, към които се прилага задължението за служебна тайна съгласно член 6, параграф 1 от Процедурния правилник на Съвета (4).
   Член 16
   Капацитет за оперативно дежурство
   Капацитетът за оперативно дежурство се активира за ПМЕС.
   Член 17
   Влизане в сила
   Настоящото решение влиза в сила в деня на приемането му.
   Прилага се от 1 януари 2012 г. до 30 юни 2012 г.

      Съставено в Брюксел на 1 декември 2011 година.

            За Съвета

            Председател

         C. ASHTON

      (1)  ОВ L 322, 9.12.2009 г., стр. 22.

      (2)  ОВ L 70, 13.3.2002 г., стр. 1.

      (3)  ОВ L 141, 27.5.2011 г., стр. 17.

      (4)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: Решение (ЕС) 2015/2108 на Съвета от 16 ноември 2015 година за определяне на позицията, която трябва да бъде заета от името на Европейския съюз в рамките на Съвета по търговията с услуги на Световната търговска организация за нотифициране във връзка с намерението на Съюза да предостави преференциално третиране на услуги и доставчици на услуги от най-слабо развитите страни членки и за получаване на одобрение във връзка с преференциалното третиране, надхвърлящо достъпа до пазара

text:
               21.11.2015

               BG

               Официален вестник на Европейския съюз

               L 305/47

         РЕШЕНИЕ (ЕС) 2015/2108 НА СЪВЕТА
   от 16 ноември 2015 година
   за определяне на позицията, която трябва да бъде заета от името на Европейския съюз в рамките на Съвета по търговията с услуги на Световната търговска организация за нотифициране във връзка с намерението на Съюза да предостави преференциално третиране на услуги и доставчици на услуги от най-слабо развитите страни членки и за получаване на одобрение във връзка с преференциалното третиране, надхвърлящо достъпа до пазара
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 91 и 100 и член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               В член IX от Маракешкото споразумение за създаване на Световната търговска организация (СТО) се установяват inter alia процедурите за освобождаване от задълженията, наложени на членовете на СТО с посоченото споразумение или с многостранните търговски споразумения в приложение 1А, 1Б или 1В към посоченото споразумение и приложенията към тях.

               (2)

               През 2011 г. постъпи искане за освобождаване от задължения, което да позволи на членовете на СТО да предоставят преференциално третиране за услуги и доставчици на услуги от най-слабо развитите страни членки (наричани по-долу„НСРС членки“), без да предоставят същото третиране на подобни услуги и доставчици на услуги от всички останали членове на СТО, чрез допускане по изключение на дерогация от задължението по член II, алинея 1 от Общото споразумение по търговията с услуги (ГАТС). Позицията на Съюза в подкрепа на освобождаването от задължения бе определена с Решение 2012/8/ЕС на Съвета (1).

               (3)

               На 17 декември 2011 г. Министерската конференция на СТО прие решение, с което на членовете на СТО се разрешава да предоставят такова преференциално третиране за услуги и доставчици на услуги от НСРС членки за срок от 15 години. Съгласно посоченото решение членовете на СТО, предоставящи преференциално третиране, нотифицират Съвета по търговията с услуги (СТУ), като преференциалното третиране по отношение на прилагането на мерки, различни от описаните в член XVI ГАТС, трябва да бъде одобрено от СТУ в съответствие с неговите процедури.

               (4)

               В свое решение от 7 декември 2013 г. Министерската конференция на СТО отново предвиди изискването за одобрение от страна на СТУ по отношение на прилагането на мерки, различни от описаните в член XVI ГАТС.

               (5)

               Позицията на Съюза за одобряване на преференциалното третиране, нотифицирано от членове на СТО, различни от Съюза и неговите държави членки, по отношение на услуги и доставчици на услуги от НСРС членки, във връзка с прилагането на мерки, различни от описаните в член XVI ГАТС, бе определена с Решение (ЕС) 2015/1570 на Съвета (2).

               (6)

               В съответствие с решенията от 17 декември 2011 г. и 7 декември 2013 г. на Министерската конференция от СТО на 30 юли 2015 г. Съюзът съобщи на СТУ намерението си за нотифициране, при спазване на необходимите вътрешни процедури, във връзка с преференциалното третиране, което Съюзът възнамерява да предоставя на услугите и доставчиците на услуги от НСРС членки.

               (7)

               Получаването на одобрение от страна на Съюза за преференциалното третиране, надхвърлящо достъпа до пазара, което той възнамерява да предостави по отношение на услугите и доставчиците на услуги от НСРС членки, като се обърне специално внимание на преференциите, предоставени по отношение на временния престой на физически лица за предоставяне на услуги с цел създаване на стимули за изпълнение на задълженията за обратно приемане съгласно международното право, за прилагане на съществуващите споразумения за обратно приемане и за сключване на нови такива, при условие че НСРС членки сътрудничат със Съюза в областта на управлението на миграцията, е в интерес на целите за развитие на Съюза и благоприятства приключването на част от преговорите относно услугите по Програмата за развитие от Доха.

               (8)

               Целесъобразно е да бъде определена позицията, която трябва да се заеме от името на Съюза в рамките на СТУ за нотифициране във връзка с намерението на Съюза да предостави преференциално третиране на услуги и доставчици на услуги от НСРС членки и за получаване на одобрение във връзка с преференциалното третиране, надхвърлящо достъпа до пазара,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да бъде заета от името на Съюза в рамките на СТУ, е да се нотифицира СТУ във връзка с преференциалното третиране, което Съюзът възнамерява да предостави на услугите и доставчиците на услуги от НСРС членки, както е предвидено в документ S/C/N/840 на СТО, в съответствие с решенията от 17 декември 2011 г. и 7 декември 2013 г. на Министерската конференция на СТО, и да се поиска одобрение в рамките на СТУ по отношение на преференциалното третиране, надхвърлящо достъпа до пазара.
   Член 2
   Настоящото решение влиза в сила в деня на приемането му.

      Съставено в Брюксел на 16 ноември 2015 година.

            За Съвета

            Председател

         F. ETGEN

      (1)  Решение 2012/8/ЕС на Съвета от 14 декември 2011 г. за определяне на позицията, която да бъде взета от Европейския съюз в рамките на Министерската конференция на Световната търговска организация по отношение на искането за освобождаване от задължения с цел предоставяне на преференциално третиране на услуги и доставчици на услуги от най-слабо развитите държави (ОВ L 4, 7.1.2012 г., стр. 16).

      (2)  Решение (ЕС) 2015/1570 на Съвета от 18 септември 2015 г. за установяване на позицията, която трябва да се заеме от името на Европейския съюз в рамките на Съвета по търговията с услуги на Световната търговска организация относно одобряването на преференциално третиране, нотифицирано от членове на СТО, различни от Съюза и неговите държави членки, по отношение на услуги и доставчици на услуги от членове, спадащи към най-слаборазвитите страни, относно прилагането на мерки, различни от описаните в член XVI от ГАТС (ОВ L 245, 22.9.2015 г., стр. 6).


title: 2009/217/ЕО: Решение на Европейския парламент от 22 април 2008 година относно освобождаването от отговорност във връзка с изпълнението на бюджета на Европейската агенция по лекарствата за финансовата 2006 година

text:
               31.3.2009

               BG

               Официален вестник на Европейския съюз

               L 88/175

         РЕШЕНИЕ НА ЕВРОПЕЙСКИЯ ПАРЛАМЕНТ
   от 22 април 2008 година
   относно освобождаването от отговорност във връзка с изпълнението на бюджета на Европейската агенция по лекарствата за финансовата 2006 година
   (2009/217/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция по лекарствата за финансовата 2006 година (1),
   като взе предвид доклада на Сметната палата относно окончателните годишни отчети на Европейската агенция по лекарствата за финансовата 2006 година, придружен от отговорите на агенцията (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 726/2004 на Европейския парламент и на Съвета от 31 март 2004 година за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (4), и по-специално член 68 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0125/2008),

               1.

               Освобождава от отговорност изпълнителния директор на Европейската агенция по лекарствата във връзка с изпълнението на бюджета на Агенцията за финансовата 2006 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция по лекарствата, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 261, 31.10.2007 г., стр. 10.

      (2)  ОВ C 309, 19.12.2007 г., стр. 34.

      (3)  ОВ L 248, 16.9.2002 г., стр. 1.

      (4)  ОВ L 136, 30.4.2004 г., стр. 1.

      (5)  ОВ L 357, 31.12.2002 г., стр. 72.
    ---documentbreak---

               31.3.2009

               BG

               Официален вестник на Европейския съюз

               L 88/176

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 22 април 2008 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2006 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция по лекарствата за финансовата 2006 година (1),
   като взе предвид доклада на Сметната палата относно окончателните годишни отчети на Европейската агенция по лекарствата за финансовата 2006 година, придружен от отговорите на агенцията (2),
   като взе предвид препоръката на Съвета от 12 Февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 726/2004 на Европейския парламент и на Съвета от 31 март 2004 година за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (4), и по-специално член 68 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по околна среда, обществено здраве и безопасност на храните (A6-0125/2008),

               A.

               като има предвид декларацията на Сметната палата, че е получила убедителни гаранции, че годишните отчети за финансовата 2006 година са надеждни и че извършените операции са законосъобразни и редовни;

               Б.

               като има предвид, че на 24 април 2007 г. Парламентът освободи изпълнителния директор на Европейска агенция по лекарствата от отговорност във връзка с изпълнението на бюджета на Агенцията за финансовата 2005 година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           отбеляза, че над 40 % от бюджетните кредити за поети задължения са пренесени към следващата финансова година,

                           —

                           констатира, че бюджетът на агенцията се е увеличил значително поради разширяването,

                           —

                           прикани агенцията да включи в отчетите си средствата, събрани от други агенции и органи, за финансиране на общи услуги по оказване на помощ за развитие на техните информационни системи за финансово управление,

                           —

                           отправя искане, преди 1 януари 2010 г. и на всеки пет години след това, агенцията да възлага независима външна оценка на своите постижения въз основа на регламента за създаването си и на работните програми, приети от управителния съвет;

         Общи въпроси, които се отнасят до въпроси от хоризонтално естество при агенциите на ЕС и които поради това са от значение за процедурата по освобождаване от отговорност във връзка с изпълнението на бюджета на всяка една агенция

               1.

               Отбелязва, че през 2006 г. бюджетите на 24-те агенции и други децентрализирани органи на Общността, които подлежат на одит от Сметната палата, се равняват общо на 1 080,5 милиона евро (като най-голям е бюджетът на Европейската агенция за възстановяване в размер на 271 милиона евро, а най-малък е бюджетът на Европейския полицейски колеж (CEPOL) в размер на 5 милиона евро);

               2.

               Посочва, че кръгът от външни органи на ЕС, които подлежат на одит и освобождаване от отговорност за изпълнението на бюджета, понастоящем обхваща не само традиционните регулаторни агенции, но също така изпълнителните агенции, основани за осъществяването на специфични програми, а в близко бъдеще ще включи и съвместните предприятия, създадени като публично-частни партньорства (съвместни инициативи в областта на технологиите);

               3.

               Наблюдава, що се отнася до Парламента, че броят на агенциите, подлежащи на процедура по освобождаване от отговорност за изпълнението на бюджета, се променя както следва: финансова година 2000: 8; 2001: 10; 2002: 11; 2003: 14; 2004: 14; 2005: 16; 2006: 20 регулаторни агенции и 2 изпълнителни агенции (не се включват двете агенции, които подлежат на одит от Европейската сметна палата, но са обект на вътрешна процедура по освобождаване от отговорност);

               4.

               Следователно стига до заключението, че понастоящем процедурата по одит/освобождаване от отговорност е тромава и непропорционална по отношение на относителния размер на бюджетите на агенциите/децентрализираните органи на Общността; възлага на своята компетентна комисия да извърши всеобхватен преглед на процедурата по освобождаване от отговорност за агенциите и децентрализираните органи на Общността с оглед изработване на по-прост и рационален подход, като се има предвид непрестанно нарастващият брой органи, всеки от които ще изисква отделен доклад за освобождаване от отговорност през следващите години;

         Принципни съображения

               5.

               Изисква от Комисията, преди създаването на нова агенция или извършването на реформа на съществуваща такава, да представи точни разяснения по следните елементи: вид на агенцията, цели, вътрешна управленска структура, продукти, услуги, ключови процедури, целеви групи, клиенти и заинтересовани страни, официални взаимоотношения с външни субекти, бюджетна отговорност, финансово планиране и политика по отношение на персонала и наемането му;

               6.

               Изисква дейността на всяка агенция да бъде регламентирана чрез годишно споразумение за изпълнението, сключвано от агенцията и отговорната ГД, което следва да съдържа основните цели за следващата година, финансова рамка и ясни показатели за оценка на изпълнението;

               7.

               Изисква Сметната палата или друг независим одитор да подлага агенциите на редовни (и ad hoc) одити на изпълнението; счита, че тези одити не следва да се ограничават до традиционните елементи на финансово управление и правилното изразходване на обществени средства, а също така да обхващат административната ефективност и ефикасност и да включват определяне на рейтинг на финансовото управление на всяка агенция;

               8.

               Счита, че в случая с агенции, които системно са надценявали бюджетните си нужди, трябва да се предприеме съкращаването на личния състав на базата на незаетите места; счита, че това в дългосрочна перспектива ще доведе до заделянето на по-малко средства за агенциите и до по-ниски административни разходи;

               9.

               Отбелязва като сериозен проблем факта, че редица агенции търпят критика за това, че не следват правилата за обществените поръчки, Финансовият регламент, Правилника за длъжностните лица и т.н.; счита, че основната причина за това е, че повечето регламенти, както и Финансовият регламент са предназначени за по-големи институции и повечето от малките агенции нямат необходимия размер, за да се справят с тези регулаторни разпоредби; поради това призовава Комисията да намери бързо решение с цел да се подобри ефективността, като се групират административните функции на различните агенции, така че да се постигне необходимият размер (като се вземат предвид необходимите промени в основните регламенти, уреждащи положението на агенциите и тяхната бюджетна независимост) или спешно да изготви проект за специфични разпоредби за агенциите (по-специално правилата за прилагане относно агенциите), които ще им позволят да бъдат напълно изрядни;

               10.

               Настоява Комисията, когато изготвя предварителния проектобюджет, да вземе предвид резултатите от изпълнението на бюджета от различните агенции в предишни години, по-специално в годината n-1, и да преразгледа бюджета, заявен съответно от отделните агенции; приканва съответната компетентна комисия да уважи това преразглеждане и, ако то не е предприето от Комисията, сама да преразгледа въпросния бюджет, като го сведе до реалистично равнище, подходящо за капацитета за възприемане и прилагане на въпросната агенция;

               11.

               Припомня своето решение за освобождаване от отговорност по отношение на финансовата 2005 година, в която Комисията бе приканена да представи на всеки пет години проучване относно добавената стойност на всяка съществуваща агенция; приканва всички заинтересувани институции, при отрицателна оценка на добавената стойност на дадена агенция, да вземат необходимите мерки, като преформулират мандата на въпросната агенция или като я закрият; отбелязва, че през 2007 г. не е имало никакви оценки, изготвени от Комисията; настоява за това, Комисията да представи поне пет такива оценки преди да се вземе решението за освобождаване от отговорност по отношение на финансовата 2007 година, като започне с най-старите агенции;

               12.

               Изразява мнението, че препоръките на Сметната палата следва да бъдат приложени незабавно, а нивото на изплатените субсидии за агенциите следва да бъде приравнено към техните действителни касови потребности; счита освен това, че измененията към основния Финансов регламент трябва да бъдат включени в рамковия Финансов регламент за агенциите и в различните специфични финансови регламенти;

               13.

               Изразява загриженост, че значителен брой длъжностни лица са ангажирани с временни договори по начин, който може да подкопае качеството на тяхната работа; поради това приканва Комисията да подобри мониторинга на прилагането от страна на агенциите на Правилника за длъжностните лица;

         Представяне на данни от доклади

               14.

               Отбелязва, че не съществува стандартен подход на агенциите по отношение на представянето на извършените от тях дейности по време на въпросната финансова година, на техните отчети и доклади относно бюджетното и финансовото управление, нито към въпроса до каква степен е допустимо декларация за достоверността и точността на отчетите да бъде съставяна от изпълнителния директор на агенцията; отбелязва, че не всички агенции правят ясно разграничение между а) представяне на дейността на агенцията пред обществеността и б) технически доклади по въпросите на бюджетното и финансовото управление;

               15.

               Отбелязва, че макар постоянните инструкции на Комисията за съставяне на доклади за дейността да не изискват изрично от агенцията изготвяне на декларация за достоверността и точността на отчетите, през 2006 г. много директори са изготвили такива, като в един от случаите декларацията включва съществена резерва;

               16.

               Припомня параграф 28 от своята резолюция от 12 април 2005 г. (7), в който директорите на агенциите се приканват от този момент нататък да придружават своя годишен доклад за дейността, който се представя заедно с финансова и управленска информация, с декларация за достоверността и точността на отчетите по отношение на законосъобразността и редовността на операциите, подобна на декларациите, подписвани от генералните директори на Комисията;

               17.

               Изисква Комисията да внесе съответните изменения в постоянните си инструкции към агенциите;

               18.

               Освен това предлага Комисията да работи съвместно с агенциите за изработване на хармонизиран модел, приложим за всички агенции и децентрализирани органи на Общността, като се прави ясно разграничение между:

                           —

                           годишен доклад относно операциите, дейността и постиженията на органа, предназначен за широка публика,

                           —

                           финансови отчети и доклад за изпълнението на бюджета,

                           —

                           доклад за дейността, който следва модела на докладите за дейността, изготвяни от генералните директори на Комисията,

                           —

                           подписана от директора на органа декларация за достоверността и точността на отчетите, придружена от резерви или забележки, които според него е удачно да бъдат представени на вниманието на органа, отговарящ за освобождаване от отговорност във връзка с изпълнението на бюджета;

         Общи заключения на Сметната палата

               19.

               Отбелязва заключението на Сметната палата (параграф 10.29 от Годишния доклад (8), че изразходването на субсидиите, платени от Комисията от бюджета на Общността, не се основава на достатъчно обосновани прогнози за касовите потребности на агенциите и че този факт, съчетан с размера на пренесените бюджетни кредити, ги кара да държат значителни касови наличности; отбелязва също така препоръката на Сметната палата размерът на изплащаните на агенциите субсидии да бъде в съответствие с реалните им касови потребности;

               20.

               Отбелязва, че в края на 2006 г. 14 агенции все още не се приложили счетоводната система АВАС (Годишен доклад, бележка под линия към параграф 10.31);

               21.

               Отбелязва забележката на Сметната палата (Годишен доклад, параграф 1.25) относно натрупаните задължения за неползван отпуск, осчетоводени от някои агенции; посочва, че за финансовата 2006 година Сметната палата е включила резерви към своите декларации за достоверността и точността на отчетите по отношение на три агенции (Европейски център за развитие на професионално обучение (CEDEFOP), Европейски полицейски колеж (CEPOL) и Европейската железопътна агенция); за финансовата 2005 година това е било направено за CEDEFOP, Европейския орган за безопасност на храните и Европейската агенция за възстановяване;

         Вътрешен одит

               22.

               Припомня, че в съответствие с член 185, параграф 3 от Финансовия регламент вътрешният одитор на Комисията е също така вътрешен одитор на регулаторните агенции, които получават безвъзмездни средства, изплащани от бюджета на Общността; посочва, че вътрешният одитор докладва пред управителния съвет и пред директора на всяка агенция;

               23.

               Обръща внимание на резервата, включена в годишния доклад за дейността на вътрешния одитор за 2006 г., която гласи следното:
               „Вътрешният одитор на Комисията не е в състояние да изпълнява правилно своите задължения на вътрешен одитор на органите на Общността съгласно член 185 от Финансовия регламент поради липса на човешки ресурси.“;

               24.

               Отбелязва обаче забележката на вътрешния одитор в доклада за дейността му за 2006 г., че от 2007 г., с допълнителните човешки ресурси, предоставени от Комисията на Службата за вътрешен одит (СВО), всички действащи регулаторни агенции ще бъдат подлагани на годишни вътрешни одити;

               25.

               Отбелязва непрестанно нарастващия брой регулаторни и изпълнителни агенции и съвместни предприятия, които подлежат на одит от СВО съгласно член 185 от Финансовия регламент; изисква от Комисията да уведоми своята компетентна комисия дали човешките ресурси, с които разполага СВО, ще бъдат достатъчни за провеждане на годишни одити на всички подобни органи през следващите години;

               26.

               Отбелязва, че член 72, параграф 5 от Регламент (ЕО, Евратом) № 2343/2002 изисква от всяка агенция всяка година да изпраща на органа, който отговаря за освобождаване от отговорност във връзка с изпълнението на бюджета, и на Комисията доклад от директора ѝ, който обобщава броя и вида на вътрешните одити, извършени от вътрешния одитор, направените препоръки и предприетите по тези препоръки действия; изисква от агенциите да посочват дали се предприемат такива действия и, ако се предприемат, по какъв начин;

               27.

               Приема за сведение, по отношение на способността за провеждане на вътрешен одит, особено във връзка с по-малките агенции, предложението на вътрешния одитор до компетентната комисия на Парламента от 14 септември 2006 г. по-малките агенции да получат разрешение да ползват услуги по вътрешен одит, предоставяни от частния сектор срещу заплащане;

         Оценка на агенциите

               28.

               Припомня съвместното заявление на Парламента, Съвета и Комисията (9), договорено по време на заседанието на помирителния комитет преди провеждането на Съвета по икономически и финансови въпроси (ECOFIN) във връзка с бюджета, проведено на 13 юли 2007 г., което призовава за изготвяне на i) списък на агенциите, които Комисията възнамерява да оценява и на ii) списък на агенциите, които вече са били оценени, придружен от резюме на основните заключения;

         Дисциплинарни процедури

               29.

               Отбелязва, че, поради своя размер, отделни агенции изпитват затруднения при създаването на дисциплинарни съвети ad hoc, съставени от служители от съответната професионална степен, и че Службата за разследвания и дисциплинарни въпроси на Комисията (IDOC) не разполага с правомощия по отношение на агенциите; призовава агенциите да обмислят създаването на свой междуинституционален дисциплинарен съвет;

         Проект на междуинституционално споразумение

               30.

               Припомня проекта на междуинституционално споразумение за оперативната рамка на европейските регулаторни агенции, представен от Комисията (COM(2005) 59), който целеше изграждането на хоризонтална рамка за създаването, структурата, дейността, оценката и контрола на европейските регулаторни агенции; отбелязва, че проектът представлява полезна инициатива в рамките на усилията за рационализиране на създаването и на управлението на агенции; отбелязва заявлението в Обобщителния доклад на Комисията за 2006 г. (параграф 3.1, COM(2007) 274), че макар след публикуването на проекта да не е имало напредък в преговорите, в края на 2006 г. в Съвета отново са започнали дискусии по същество; изразява съжаление, че не е било възможно постигането на по-нататъшен напредък по посока на приемане на документа;

               31.

               Приветства следователно ангажимента на Комисията да представи съобщение относно бъдещето на регулаторните агенции в рамките на 2008 г.;

         Самофинансиращи се агенции

               32.

               Припомня, че за двете самофинансиращи се агенции административният съвет е органът, който освобождава директора от отговорност за изпълнението на бюджета; отбелязва, че и двете агенции имат значителни натрупани излишъци от приходи от събрани такси, пренесени от бюджета за предходната година:

                           —

                           Служба за хармонизиране във вътрешния пазар — в пари и парични еквиваленти: 281 милиона евро (10),

                           —

                           Служба на Общността за сортовете растения — в пари и парични еквиваленти: 18 милиона евро (11);

         Конкретни бележки

               33.

               Отбелязва заявлението на Сметната палата в доклада ѝ за 2006 г., че що се отнася до административните разходи, равнището на усвояване на бюджетни кредити за поети задължения е под 60 %;

               34.

               Подчертава отговорността на агенцията във връзка с опазването и насърчаването на общественото здраве и здравето на животните чрез оценка и надзор на лекарствата за хуманна и ветеринарна употреба; приветства усилията на агенцията да предоставя повече научни консултации в ранните етапи на разработване на нови лекарствени средства, както и въвеждането на мерки за ускоряване на оценката на лекарствени средства, които са от жизнена необходимост за общественото здраве;

               35.

               Отбелязва, че значителна част от бюджетните кредити за 2006 г. са прехвърлени за 2007 г. поради естеството на проектите, с които се занимава агенцията;

               36.

               Отбелязва освен това отговора на агенцията във връзка със забележката на Сметната палата относно събирането на такси от агенцията и изчисляването на разходи, като съгласно посочения отговор през м. декември 2006 г. управителният съвет на агенцията е взел решение да преразгледа скалата за определяне на такси, като се консултира с компетентните национални органи;

               37.

               Припомня, че приходите на агенцията се състоят от финансово участие на Общността, заплащани от предприятията такси за придобиване и запазване на разрешителни на Общността за пускане на пазара и такси за други услуги, предоставяни от агенцията;

               38.

               Отбелязва, че съгласно окончателните отчети на агенцията през 2006 г. тя е събрала такси и други постъпления в размер на 119 милиона евро и е получила субсидия от Общността в размер на 31 милиона евро; отбелязва, че икономическият резултат на агенцията за годината възлиза на 16 милиона евро, който, след прибавяне към натрупания излишък от 27 милиона евро, води до чисти нетни активи от 44 милиона евро;

               39.

               Отбелязва отговора на агенцията, че натрупаният излишък не представлява бюджетен излишък, а икономически резултат, основан на прилагането на принципите на счетоводна отчетност на базата на текущо начисляване, като този резултат е бил използван за финансиране на капиталови разходи за дълготрайни активи, основно оборудване на сгради и развитие на информационните технологии;

               40.

               Отбелязва, че съгласно предварителните отчети през 2006 г. агенцията е управлявала от името на 19 агенции бюджета за общи услуги по оказване на помощ, който включва разходи за консултантски хонорари за оказване на помощ по инструмента за бюджетно счетоводство и системата за финансова отчетност SI2;

               41.

               Отбелязва освен това, че съгласно предварителните отчети приходите от такси за оценка са се увеличили с 31,5 % през 2006 г. в сравнение с 2005 г.;

               42.

               Отбелязва, че изпълнителният директор на агенцията е изготвил годишен доклад за дейността, но не и декларация за достоверността и точността на отчетите (като основание е посочено, че постоянните инструкции на Комисията не изискват подобна декларация);

               43.

               Посочва, обаче, че в своя годишен доклад за дейността изпълнителният директор заявява, че няма резерви; приема заявлението на агенцията, че изпълнителният директор би бил готов да подпише декларация за достоверността и точността на отчетите в бъдеще;

               44.

               Приветства анализа и оценката на управителния съвет относно годишния доклад за дейността на изпълнителния директор; отбелязва, по-специално, загрижеността на съвета, че агенцията получава нови задачи, които не се осигуряват чрез съответно финансиране от бюджета на ЕС или въвеждане на нови такси; посочва, че този анализ не показва пълно съответствие с финансовото положение на агенцията съгласно отчетите за 2006 г.;

               45.

               Приветства приемането през 2006 г. от управителния съвет на агенцията на ревизирана процедура за разрешаване на конфликти на интереси, чийто обхват също така е разширен, за да включи членовете на съвета; приветства освен това издаването на обяснителна бележка относно процедурата за докладване на нередности;

               46.

               Отбелязва, че СВО проведе своя първи, базов одит, на агенцията през 2005 г. и излезе с окончателен доклад през септември 2006 г. със заключението, че въведената система за вътрешен контрол предоставя разумни гаранции по отношение на постигането на стопанските цели, поставени по отношение на подложените на одит процеси, като изключение правят редица изключително важни изводи в областта на контролната среда, информацията и комуникацията и контролните дейности;

               47.

               Подчертава, че подготовката за прилагане на Регламент (ЕО) № 1901/2006 на Европейския парламент и на Съвета от 12 декември 2006 г. относно лекарствените продукти за педиатрична употреба (12) оказа значително въздействие върху дейността на агенцията през 2006 г.; приветства приемането на общия документ на Комисията и агенцията относно приоритетите за прилагане на горепосочения регламент.

      (1)  ОВ C 261, 31.10.2007 г., стр. 10.

      (2)  ОВ C 309, 19.12.2007 г., стр. 34.

      (3)  ОВ L 248, 16.9.2002 г., стр. 1.

      (4)  ОВ L 136, 30.4.2004 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 187, 15.7.2008 г., стр. 128.

      (7)  Резолюция на Европейския парламент относно забележките, придружаващи решението за освобождаване от отговорност на изпълнителния директор на Европейската агенция по лекарствата във връзка с изпълнението на бюджета на Агенцията за финансовата 2003 година (ОВ L 196, 27.7.2005 г., стр. 94).

      (8)  ОВ C 273, 15.11.2007 г., стр. 1.

      (9)  Документ на Съвета DS 605/1/07 Rev1.

      (10)  Източник: Доклад за годишните отчети на Службата за хармонизация във вътрешния пазар за финансовата 2006 година заедно с отговорите на Службата (ОВ C 309, 19.12.2007 г., стр. 141).

      (11)  Източник: Доклад за годишните отчети на Службата на Общността за сортовете растения за финансовата 2006 година заедно с отговорите на Службата (ОВ C 309, 19.12.2007 г., стр. 135).

      (12)  ОВ L 378, 27.12.2006 г., стр. 1.


title: 2013/68/ЕС: Решение на Съвета от 28 януари 2013 година за назначаване на член от Белгия и заместник-член от Белгия в Комитета на регионите

text:
               1.2.2013

               BG

               Официален вестник на Европейския съюз

               L 32/16

         РЕШЕНИЕ НА СЪВЕТА
   от 28 януари 2013 година
   за назначаване на член от Белгия и заместник-член от Белгия в Комитета на регионите
   (2013/68/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Белгия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Jos CHABERT се освободи едно място за член на Комитета на регионите.

               (3)

               С назначаването на г-н Jean-Luc VANRAES за член на Комитета на регионите се освобождава едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           г-н Jean-Luc VANRAES, Brussels Volksvertegenwoordiger in het Brussels Hoofdstedelijk Parlement

                     и

               б)

               за заместник-член:

                           —

                           г-жа Brigitte GROUWELS, Minister van het Brussels Hoofdstedelijk Gewest.

         Член 2
   Настоящото решение влиза в сила в деня на приемането му.

      Съставено в Брюксел на 28 януари 2013 година.

            За Съвета

            Председател

         S. COVENEY

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.